[{"text_idx": "#000000", "text": "UEA decidis kongresi en Tanzanio en 2024"}, {"text_idx": "#000003", "text": "La decido pri la loko de la Universala Kongreso 2024 estis nekutime malfrua, sed ne prezentas grandan surprizon \u2013 jam de longe la estraro de UEA strebas arang\u0302i Universalan Kongreson en Afriko."}, {"text_idx": "#000004", "text": "La invitanto estas la plej nova landa asocio de UEA, Esperanto-Asocio de Tanzanio (EATA). G\u0302ia alig\u0302peto estis akceptita de la komitato de UEA antau\u0306 sep monatoj, dum la Universala Kongreso en Montrealo."}, {"text_idx": "#000005", "text": "UEA pli frue jam havis landan asocion en Tanzanio, kun la nomo Tanzania Esperanto-Asocio (TEA). G\u0302i tamen c\u0302esis aktivi antau\u0306 multaj jaroj. La nova asocio EATA estis fondita en decembro 2019, parte de aktivuloj de la antau\u0306a asocio. G\u0302ia alig\u0302o al UEA dau\u0306ris, c\u0302ar UEA ne povis akcepti la originan statuton."}, {"text_idx": "#000006", "text": "La fine akceptita versio de la statuto lau\u0306vorte ripetas la formulojn en la statuto de UEA pri neu\u0306traleco kaj respekto al homaj rajtoj. Samtempe EATA sin devigas sekvi c\u0302iujn leg\u0302ojn de Tanzanio, kio evidente estas nepra kondic\u0302o por ke la asocio povu funkcii."}, {"text_idx": "#000007", "text": "Kritikantoj de la plano kongresi en Tanzanio tamen atentigas, ke la leg\u0302oj de Tanzanio konfliktas kun baza respekto al homaj rajtoj, c\u0302ar la rajtoj de samseksemuloj estas severe limigitaj. La puno por seksumado de viraj au\u0306 virinaj paroj en Tanzanio estas tutviva malliberigo. Lau\u0306 enketo de 2007, 95 procentoj el tanzanianoj opinias, ke samseksemo ne estu akceptita de la socio."}, {"text_idx": "#000008", "text": "La decido kongresi en Tanzanio lau\u0306 la kritikantoj tial malrespektas unu el la de longe aplikataj kriterioj de UEA pri tau\u0306geco de kongreslando."}, {"text_idx": "#000009", "text": "En novembro 2022 okazis malferma reta renkontig\u0302o kun Fernando Maia pri la UK-planoj por 2024. Dum la kunsido reprezentantoj de Ligo de Samseksamaj Geesperantistoj atentigis pri la riskoj. Jam pli frue LSG oficiale petis al UEA, ke oni ne okazigu Universalan Kongreson en lando, kie GLAT-uloj riskas enprizonigon."}, {"text_idx": "#000010", "text": "En intervjuo de Libera Folio en au\u0306gusto 2022 Osmo Buller, antau\u0306a g\u0302enerala direktoro de UEA, forte kritikis la proponon kongresi en Tanzanio:"}, {"text_idx": "#000011", "text": "\u2013 Ne necesas, ke la homrajta situacio estu ideala, sed ke la programo de UK povu esti libere kunmetebla kaj realigebla kaj c\u0302iuj fakaj asocioj povu libere kunveni. Estus skandalo, se UK estus asignita al Tanzanio. Tiam LSG devus fari siajn konkludojn, c\u0302ar temus pri malrespekto de g\u0302ia kunlabora kontrakto kun UEA."}, {"text_idx": "#000012", "text": "Universala Kongreso en Afriko aperis en la planoj de UEA antau\u0306 multaj jaroj. Lau\u0306 j\u0302usa gazetara komuniko, la estraro de UEA per sia decido \u201dplenumas devon de la Asocio, kiu en la pasinta jardeko deklaris la okazigon de UK en Afriko kiel strategian elementon por UEA\u201d."}, {"text_idx": "#000013", "text": "Jam en la komenco de la 1980-aj jaroj oni serioze konsideris okazigi Universalan Kongreson en Afriko. Oni planis g\u0302in por la jaro 1990, eventuale por Abig\u0302ano en Eburbordo. Tamen fine la ideo tiam estis forlasita, kaj post 1987 ne plu aperis en la diskutoj de la estraro."}, {"text_idx": "#000014", "text": "Post la rezigno pri UK en Afriko aperis malpli ambicia ideo pri Afrika Kongreso kaj la unua okazis en Togolando jars\u0302ang\u0302e 1990-91, kun partoprenantoj ankau\u0306 de aliaj kontinentoj."}, {"text_idx": "#000015", "text": "La ideo de Universala Kongreso en Afriko ankau\u0306 ne aperas en la strategia laborplano de UEA por la jaroj 2001\u20132010, nek en la \u201dStrategia vizio\u201d de 2012 au\u0306 la strategia laborplano por la jaroj 2013\u20132017. Pli novan strategian laborplanon UEA tute ne havas. Do almenau\u0306 en siaj oficialaj strategiaj dokumentoj UEA s\u0302ajne ne deklaris okazigon de afrika UEA \u201dstrategia elemento\u201d."}, {"text_idx": "#000017", "text": "Alklaku por kunhavigi c\u0302e Twitter(Malfermig\u0302as en nova fenestro)Alklaku por kunhavigi c\u0302e Facebook(Malfermig\u0302as en nova fenestro)Alklaku por kunhavigi per Telegramo(Malfermig\u0302as en nova fenestro)"}, {"text_idx": "#000018", "text": "La revuo de UEA silentas pri gravaj temoj"}, {"text_idx": "#000021", "text": "Mia demando: Chu la samaj \u201cadvokatoj\u201d de la homaj liberoj malkonsilis kongreson en Pekino, kie la homaj rajtoj tute ne estas rekonata kategorio, por ne diri pri persekutado de eklezioj kaj religiaj komunumoj; kie trovighas sklavlaboro, punkoncentrejoj kun torturaj krimagoj ktp.\nMi antaudankas por honesta respondo kaj amike salutas \u2013"}, {"text_idx": "#000022", "text": "UEA kongresis en multaj malrekomendindaj landoj. Ec\u0302 se oni decidus ke UK okazu nur en landoj kiuj respektas homajn rajtojn (kaj mi ne certas ke tio estas dezirinda), kiel oni decidu tion? Vers\u0302ajne ne ekzistas lando kiu estas tute neriproc\u0302ebla."}, {"text_idx": "#000023", "text": "Bv. relegi mian citaj\u0302on supre: \u201cNe necesas, ke la homrajta situacio estu ideala, sed ke la programo de UK povu esti libere kunmetebla kaj realigebla kaj c\u0302iuj fakaj asocioj povu libere kunveni.\u201d Plia postulo estas, ke la persona sekureco de la kongresanoj ne estu endang\u0302erigita ekz. pro deveno, religio au\u0306 seksa orientig\u0302o. En Pekino rajtis kunveni c\u0302iu faka asocio oficiale ligita kun UEA. Okazis ekumena diservo k.a. religiaj kunvenoj senprobleme. Ankau\u0306 LSG rajtis kunveni, sed pro manko de aktivuloj en la UK g\u0302i ne okazigis kunvenon. UEA ne bezonas postuli, ke la kongreslando estu tute ang\u0302ela, c\u0302ar tiaj apenau\u0306 troveblas, sed jes ke estu plenumitaj la supraj kriterioj."}, {"text_idx": "#000024", "text": "Mi konsentas kun vi, tamen mi ankau\u0306 taksas grava kaj farinda (eventuale farenda) UK-on en Afriko, do restas la demando, en kiu alia afrika lando povas okazi UK? Mi serc\u0302is liston de afrikaj landoj, kiuj almenau\u0306 leg\u0302e agnoskas samseksemulajn rajtojn, kaj trovis sufic\u0302e multajn (plimalpli dudek) \u2014 tamen povas esti pluraj aliaj faktoroj, kial iuj ili ne tau\u0306gas. C\u0302u UEA tute ne esploris aliajn eblojn? Aliflanke, c\u0302u temas pri vigleco de EATA okazigi Kongreson, kiu mankas en apudaj landoj?"}, {"text_idx": "#000025", "text": "Estas specifa ekzemplo rilate al persona sekureco: en Bjalistiko, la polico devis protekti la kongreson. C\u0302u do Pollando estas lando kie UK ne okazu? Kio estas la diferenco inter Pollando kaj Tanzanio?\nSe oni decidas ke UK okazu nur en lando kie oni respektas homajn rajtojn, kie la persona sekureco de kongresanoj ne estas endang\u0302erigita, ktp, tiam necesas starigi klarajn kriteriojn, se oni volas eviti arbitrecon."}, {"text_idx": "#000026", "text": "Multajn esperantistojn mi povus suspekti pri tiaj demagogaj komparoj, sed ne vin. Kiom mi elrevig\u0302is.\nLa diferenco inter Pollando de 2009 kaj Tanzanio de 2023 estas, ke en la unua polico garantiis sekurecon al c\u0302iuj kongresanoj, dum en la dua polico povas aresti kongresanojn pro primitivaj, barbaraj kialoj. Kio malbona okazis en Bjalistoko en 2009 \u2014 estis neantau\u0306videbla, senprecedenca kaj neniam denove ripetita; kio malbona povas okazi en Arusha \u2014 estas antau\u0306videbla, okazinta kaj denove ripetebla.\nSur neniu kvadratmetro de la planedo oni povas plene garantii respektadon de la homaj rajtoj. Tamen ekzistas regionoj pli kaj malpli riskaj pri tio. Diri hodiau\u0306, ke estas bela ideo kongresi en lando, kiu aplikas plej barbarajn leg\u0302ojn, c\u0302ar \u201eni neniam kongresis en Afriko\u201d, sonas terure. Cetere \u2014 mi supre menciis \u201eBjalistokon de 2009\u201d, c\u0302ar pri Pollando de 2023 mi ne povas esti plene certa, ke g\u0302i plenumus la tiamajn garantiojn."}, {"text_idx": "#000027", "text": "La Tanzania polico \u201cpovas aresti kongresanojn pro primitivaj, barbaraj kialoj\u201d, vere \u2014 sed pro la monda rasismo ni povas esti certaj ke tio ne okazos. La au\u0306toritatoj, precipe la lokaj de Arus\u0302a, ne g\u0302enos la turistojn, c\u0302ar tio signifus buc\u0302i anseron kiu metas orajn ovojn."}, {"text_idx": "#000028", "text": "Unu afero estas la barbaraj leg\u0302oj, alia estas la barbara rilato al plenumo de ili. La unua minacas nian unuan mondkongreson en Afriko, la dua protektas g\u0302in. La paradokso estas, ke se samseksemuloj efektive estus en ia dang\u0302ero el la flanko de la au\u0306toritatoj, tio estus jura progreso en Tanzanio. Ne c\u0302ie en la mondo estas memkompreneble ke la leg\u0302oj validas ankau\u0306 por la leg\u0302donintoj mem. La celo de kontau\u0306gejaj leg\u0302oj ne estas unuavice trafi la gejojn, sed per absurdeco teruri la tutan popolon kaj obeigi g\u0302in. Nur tiom kiom homoj jam estas teruritaj, ili akceptas ke entute ekzistu leg\u0302oj pri tiel privataj kaj intimaj aferoj."}, {"text_idx": "#000030", "text": "Cxiam kiam temas pri Afriko starigxas baroj, tio malkuragxigas nin, kaj iel konfirmus ke Esperanto estas lingvo por Euxropo.\nEl Esperantistoj kritikoj ne venu, male devus veni subtenoj el diversaj flankoj. Tiuj legxoj fontas de la kolonia tempo, ne afrikanoj elpensis. Aldone, tiuj legxoj iam ankaux estis en okcidento kaj oni forigis ilin. Kiam venos momento, Afriko ankaux forigos sed nun tiu momento ne ankoraux venis, cxu ni lasu Afrikon?\nLaux okcidentaj normoj ne eblas okazigi UK-n en Afriko, kaj same laux afrikaj normoj, UK neniam okazu en tiuj landoj, kiuj ne donas vizojn al partoprenontoj. Cxu rifuzo doni vizojn al kongresanoj ne estu ankaux unu el kondicxoj? En Kanado, pluraj kongresanoj ne povis cxeesti pro vizkialoj kaj ankaux pro la postulo esti vakcinita, cxu tio ne estas kontraux homaj rajtoj? Sed neniu kritikis.\nMi legis pri UK en Vsxingtono ke kongresanoj devus subskribi ke li ne apartenas al la komunista partio, cxu tio ne estas kontraux homaj rajtoj? sed neniu kritikis.\nEstas multaj ekzemploj, do se vere UK okazu en ideala lando, kiu lando laux vi estu ideala. Mi pensas ke venas momento akcepti unu la alian, respekti alies decidojn, alies kulturojn, alies legxojn.\nMi bedauxras pro la ekzisto de legxoj en Tanzanio kaj en pluraj afrikaj landoj, kiuj punas samseksemulojn, sed tiuj legxoj ne malhelpu al centoj de afrikanoj, kiuj dum pluraj jaroj revis partopreni UK-n, investis tro da mono por partopreni UK-jn sed ne ricevis vizojn, kiuj havis emon sed ne povis havi monon por flugbiletoj.... Mi pensas ke estas momento montri solidarecon al la afrika movado. Certe, temas pri la unua UK en Afriko, sed ne la lasta. Mi emos ke la saman jaron Afriko ankaux gastigu 2-ajn IJK kaj ILEI kongresojn."}, {"text_idx": "#000031", "text": "Mi ne pensas, ke postuloj esti vakcinita, au\u0306 resti aparta de komunista partio, estas rompo de homaj rajtoj, kiuj g\u0302enerale rilatas imanentajn kvalitojn. Sed pri la cetero mi konsentas, precipe ke la nuna problemo, de malagnosko en Afriko je samseksemulaj rajtoj, estas rekte kau\u0306zita de Eu\u0306ropo mem. Homaj rajtoj ne estas nur eu\u0306ropa kleraj\u0302o, sed se ni entute forlasos Afrikon nuntempe, certe s\u0302ajnos kvazau\u0306 Eu\u0306ropo plu taksas sin la centro de la morala universo. Se ne Tanzanion, ni devus elekti ie, baldau\u0306."}, {"text_idx": "#000033", "text": "Tanzanio estas sendependa lando de post 1961-1964 (Tanganjikio-Zanzibaro). C\u0302u oni do, post 59-62 jaroj, ankorau\u0306 kulpigas koloniismon ankau\u0306 pri tio? C\u0302u ne pasis abunde da tempo, ke afrikanoj mem forskuu tiun lau\u0306diran restaj\u0302on de la kolonia tempo?"}, {"text_idx": "#000034", "text": "Certe venis la tempo ke la afrikanoj forskuu la restaj\u0302ojn de la kolonia tempo, ekzemple la religion kaj la landlimojn \u2014 sed kia estos la alternativo?"}, {"text_idx": "#000037", "text": "Kial nia flago sur la foto estas blua?"}, {"text_idx": "#000040", "text": "Nun necesas fari cxion eblan por sukcesigi la unuan UKn en Afriko, malutilas pridubi la decidon.\nAntau\u0300 cxio, necesos kunskrapi pli da mono ol kutime. Cxar tiu kongreso kostos multe.\nMi ecx ne tiom pensas pri ne-Afrikaj partoprenantoj. Tamen, ankau ilin atendos altaj kostoj, ekzemple se ili volas profiti de restado en Arusxo por iri al naciparkoj.\nMi pensas cxefe pri tio ke partopreno de deca nombro da Afrikanoj kostos multan monon.\nJu pli da stipendioj, salajroj, vojagxsubvencioj UEA povos pagi, des pli konvinka estos la rezulto de tiu UK.\nSukcesinte, gxi portos fortan mesagxon pri venko de lingvaj baroj en Afriko pere de kvalita post-kolonia lingvo."}, {"text_idx": "#000042", "text": "> Nun necesas fari cxion eblan por sukcesigi la unuan UKn en Afriko Antau\u0300 cxio, necesos kunskrapi pli da mono ol kutime [...] Ju pli da stipendioj, salajroj, vojagxsubvencioj UEA povos pagi, des pli konvinka estos la rezulto de tiu UK."}, {"text_idx": "#000043", "text": "Do la sukceson de la UK oni jug\u0302os lau\u0306 tio, kiom da mono oni sukcesis kunskrapi? Unue oni pus\u0302is por UK en Afriko por porti g\u0302in proksime al homoj ne povantaj pagi por alikontinentaj kongresoj, kaj poste UEA ankorau\u0306 kunskrapu stipendiojn, salajrojn (!), vojag\u0302subvenciojn por entute venigi afrikanojn. Tre koloniisma pensmaniero, ke tiuj homoj povas nenion fari sen donacoj de \u201cunuamondanoj\u201d. Kaj kiel tia rezulto estus konvinka? Pri kio konvinku la fakto, ke, se oni pagas al homo c\u0302iujn elspezojn, tiu konsentas iri al kongreso? Ne necesas iri al Afriko por tio. UEA povas organizi kongreson en ajna fora angulo de la mondo, pagi por venigi 1000 homojn kaj poste fanfaroni, ke estis tiom da alikontinentaj partoprenantoj. Nu, se UEA entute sukcesus mirakle elmagii tiajn monrimedojn: lau\u0306 mia kompreno, UEA maldungis c\u0302iujn oficistojn ja pro monomanko. Do ne troveblis mono por pagi laborantajn laboristojn sed ja troveblos por pagi stipendiojn, salajrojn (!), vojag\u0302ojn?"}, {"text_idx": "#000044", "text": "Cetere, se la celo estas venigi afrikanojn al UK, ekz. Senegalio au\u0306 Eburbordo (se ne paroli pri la afrikaj landoj norde de Saharo) estas pli proksimaj al Italio ol al Tanzanio. C\u0302u oni do jug\u0302os la sukceson de la torina kongreso lau\u0306 la kiomo da kunskrapita mono por venigi afrikanojn?"}, {"text_idx": "#000046", "text": "Ne! C\u0302io por la mono de iu subvencio kaj 30% de g\u0302i. Certe devis esti alia pli bona lando en Afriko por la UK. Rimarku kiuj vizitis Tanzanio en la lastaj tempoj kaj vi trovos kiu estas malantau\u0306 la tuta negoco."}, {"text_idx": "#000047", "text": "Turistoj g\u0302enerale riskas sian sekurecon en Tanzanio. La retpag\u0302o de la svisa ministerio pri eksterlandaj aferoj speciale avertas pri Arus\u0302o: \u201cLa regiono suferas regule de stratrabistoj. Turistoj estas atakataj en restoracioj kaj surstrate.\u201d Same la au\u0306stria ministerio: \u201cEkstra singardemo estas rekomendata dum urborigardadoj en Arus\u0302o.\u201d En la regiono ekster la urbo malsekureco nur kreskas. Ne alloga perspektivo por ekskursoj!"}, {"text_idx": "#000050", "text": "Estas bedau\u0306rinde ke Usono ne taksas sin mem lau\u0306 la samaj normoj. Tio estus vere interesa."}, {"text_idx": "#000051", "text": "Interese, do cxie estas problemo, ni ne troigu kiam temas pri Afriko. Afrikanoj kiuj vizitis Euxropon/USONO-n havas multon por rakonti. Amaskomunikiloj informas ke studentoj mortigas instruistojn, policistoj mortigas logxantojn foje ligita al rasismo, rabado okazadas.... Kio okazas en Afriko okazas ankaux en aliaj mondpartoj cxefe en okcidentaj landoj."}, {"text_idx": "#000053", "text": "Se kongreso okazus en \u201cokcidenta\u201d lando (kio ajn precize estas okcidenta lando) kun gravaj (homrajtaj) problemoj, oni same volonte avertus pri ili: neniu silentus nur pro tio, ke temas pri okcidenta lando. Ekz. en Eu\u0306ropo estas fortaj kritikoj, pro diversaj kialoj, kontrau\u0306 Hungario kaj Pollando. Neniu venas al la ideo diri \u201cNu bone, ankau\u0306 en lando XX okazas la samo, do c\u0302ie estas problemoj kaj do c\u0302io estas en ordo\u201d."}, {"text_idx": "#000054", "text": "Do viaopinie Tanzanio devus c\u0302iuokaze esti en pli alta kategorio de dang\u0302ereco ol Svedio kaj Danlando?"}, {"text_idx": "#000056", "text": "Ekzistas jam multe da landoj en kiuj GLAT-uloj povas edzig\u0302i/edzinig\u0302i. Kelkaj el tiuj landoj mencias la nomon de la edzo/edzino en la pasporto. Imagu GLAT-esperantiston, kiu kun tia pasporto devus eniri tiom gejfobian landon."}, {"text_idx": "#000057", "text": "La decido kongresi en Tanzanio estas krac\u0302o en la vizagon de gejlesbaj esperantistoj."}, {"text_idx": "#000058", "text": "Dume ne estas klare, c\u0302u la Ligo de Samseksamaj Geesperantistoj povos sekure kaj lau\u0306leg\u0302e kunveni en la kongreso kaj tutcerte la g\u0302enerala sinteno al GLAT-uloj estas ege malamika kun popolo 95%-a kontrau\u0306-GLAT-a."}, {"text_idx": "#000059", "text": "C\u0302u oni kongresus en lando, kie 95% de la popolo estus kontrau\u0306 nigruloj?"}, {"text_idx": "#000060", "text": "Nu, UEA decidis kongresi en tiu lando, sed mi faros miajn proprajn esplorojn.\nMi kontaktos la mialandan ambasadoron de Tanzanio kaj mi kontaktos policajn, komunumajn servistojn kaj aliajn s\u0302tatajn servojn en Tanzanio por demandi c\u0302u gejaj kongresanoj, la Ligo de Samseksamaj Geesperantistoj kaj la geja vicprezidanto de UEA estos bonvenaj en la lando kaj povos sekure kunveni."}, {"text_idx": "#000061", "text": "Mi scivolas ekz. c\u0302u la vicprezidanto kaj sia partnero samkiel aliaj GLAT-aj esperantistoj povos peti komunan, unulitan c\u0302ambron. Mi volas respondon al tio kaj faros demandojn tiurilate. Mi ja legis en la reto, ke tiel simpla afero kiel unulita c\u0302ambro por samseksa paro jam povas esti problemo en Tanzanio."}, {"text_idx": "#000062", "text": "Mi ankau\u0306 demandas min, c\u0302u GLAT-uloj povos publike interagi same kiel aliseksamuloj emas fari tion (c\u0302irkau\u0306brakoj, kisoj ktp). Ankau\u0306 pri tio, mi kiel esperantisto demandos c\u0302e la jam nomitaj s\u0302tataj servoj.\nMi estas tre scivola, kion ili respondos."}, {"text_idx": "#000063", "text": "Por multaj esperantistoj Esperant(uj)o neniam plu estos la sama kiel antau\u0306 la ukraina milito pro la perfido de multaj rusaj (kaj ne nur rusaj) esperantistoj. Multaj GLAT-uloj nun sin sentas duoble perfiditaj."}, {"text_idx": "#000064", "text": "C\u0302ar mi estas nek gejo nek vojag\u0302ema, mi ne havas fortan motivon longe esplori pri la demando, nur scivolemon, sed mi dum 10-15 minutoj legis en la reto pri feriado en Tanzanio por gejoj; s\u0302ajne ekzistas multaj TTT-ejoj speciale por doni vojag\u0302konsilojn al gejoj. G\u0302enerale oni informas, ke Tanzanio estas senproblema, ec\u0302 bona lando por gejaj vojag\u0302antoj."}, {"text_idx": "#000065", "text": "En unu retpag\u0302o oni menciis, ke la plej malbona raporto estis pri samseksa geedza paro, al kiu oni demandis c\u0302e la eniro en la landon, rimarkinte la saman familian nomon, kian rilaton ili havas: ili diris, ke ili estas geedzoj, kaj oni rifuzis al ili la eniron. Ja malagrable, sed unuopa okazaj\u0302o, s\u0302ajne, kaj supozeble evitebla per pli diplomata respondo. Do ja indas pli detale esplori antau\u0306 ol vojag\u0302i tien."}, {"text_idx": "#000068", "text": "Tiel, en okcidentaj landoj, ni gejoj vivis antau\u0306 20 au\u0306 30 jaroj, ni estis duarangaj civiluloj. La plimulto de ni estis \u201cen la s\u0302ranko\u201d, kas\u0302is sian sam/ambau\u0306seksamon.\nSed ne plu: Ni estas gejoj, lesboj, GLAT-uloj, kaj same montras tion, kiel aliseksamuloj montras, ke ili estas aliseksamaj. Ni ne plu volas ens\u0302rankig\u0302i denove. Ni ne plu volas denove farig\u0302i duarangaj civiluloj."}, {"text_idx": "#000069", "text": "Tamen ekzakte tio nun okazas: C\u0302ar UEA opinias, ke g\u0302i devas kongresi en unu el la plej malamikaj landoj rilate GLAT-ulojn, GLAT-aj esperantistoj, kiuj volas viziti la kongreson, estas devigitaj denove kas\u0302i gravegan parton de sia identeco.\nC\u0302u vi entute havas ideon, pripensis, kiel tio efikas al multaj el ni GLAT-uloj, ec\u0302 al tiuj, kiuj entute ne planas iri al Tanzanio, ec\u0302 al tiuj, kiuj ne multe rilatas al UEA?\nOni apartigas nin, oni diras: Kondutu \u201cnormale\u201d, \u201cnegeje\u201d, alivorte kas\u0302u vian identecon kaj vi povas viziti la UK-on.\nKaj la kas\u0302ita mesag\u0302o estas: Se vi ne povas au\u0306 volas tion, vi restu hejme.\nTiu sinteno estas diskriminacia, neniel akceptebla."}, {"text_idx": "#000070", "text": "Same kiel ekz. nigruloj havas komunajn celojn, ankau\u0306 ni GLAT-uloj havas tiajn celojn kaj interesig\u0302as pri la (ofte mal-)bonfarto de niaj samsentanoj tutmonde.\nVizitante, turismante kaj kongresante en tiaj terure GLAT-malamikaj landoj ni ne helpas niajn GLAT-samsentanojn. Devas ekzisti almenau\u0306 baza respekto inter homoj por dialogo, sed en Tanzanio tiu baza respekto neniel ekzistas kaj la lokajn, tanzaniajn GLAT-ulojn oni persekutas kaj mistraktas sisteme.\nPovas esti, ke iuj gejoj ne interesig\u0302as pri tio kaj tamen volas turismi en la lando sed multaj GLAT-aj esperantistoj ne akceptas, ke lando (kaj popolo kaj registaro) tiel perfortanta homajn rajtojn (kaj ne nur gejajn!) estos honorita per Universala Kongreso de Esperantistoj."}, {"text_idx": "#000071", "text": "Bryce pravas, Ankau\u0306 tiu c\u0302i diskuto montras, ke \u201cprogresemuloj\u201d ofte ne estas konsekvencaj en sia progresemo, ekzemple kiam temas pri rajtoj de samseksemuloj. Ili trankvilijgas glatulojn, ke ne estas vers\u0302ajne, ke io okazos al ili en Tanzanio, se ili ne malkas\u0302os sian orientig\u0302on. Konsili, ke ili kas\u0302u fundamentan parton de sia identeco, signifas, ke samseksemuloj estas malpli valoraj homoj ol tiuj \u201cnormalaj\u201d kaj ke ekz. elektante lokon de UK au\u0306 IJK ne necesas konsideri ilin."}, {"text_idx": "#000072", "text": "Ne. Ankau\u0306 en Tanzanio la leg\u0302oj ne punas \u201cgejojn\u201d au\u0306 \u201cgejecon\u201d, sed certajn kontrau\u0306naturajn agojn. La leg\u0302ojn kaj la leg\u0302efektivigantojn ne vere interesas, c\u0302u iu opinias sin unukorno au\u0306 gejo au\u0306 kio ajn, sed g\u0302in interesas agoj. Ne agu kontrau\u0306leg\u0302e, dum vi estas tie, kaj finita la problemo."}, {"text_idx": "#000081", "text": "Mi estas certa ke ni c\u0302iuj estos absolute sekuraj en Arus\u0302a, tiom kiom la lokaj au\u0306toritatoj entute kapablas zorgi. Ili ne volas incidentojn kiuj malutilos al la enfluo de turistoj. C\u0302u ni ne devus utiligi tiun cirkonstancon por diskuti intersekcan teorion?"}, {"text_idx": "#000082", "text": "Ne nur ekzistis esperantistoj-nazioj sed esperantistoj okazigis UK-on en Nazia Germanujo en kiu judoj estis malpermesitaj partopreni.\nNun la historio ripetig\u0302as: Se mia edzo kaj mi volus partopreni en la UK en Tanzanio, la risko estus granda, ke ni ec\u0302 ne povus eniri la landon, forgesu partoprenon en la UK. Ja en mia pasporto estas menciita la nomo de mia edzo."}, {"text_idx": "#000084", "text": "\u201cKonsili, ke ili kas\u0302u fundamentan parton de sia identeco, signifas, ke samseksemuloj estas malpli valoraj homoj ol tiuj \u201cnormalaj\u201d kaj ke ekz. elektante lokon de UK au\u0306 IJK ne necesas konsideri ilin\u201d"}, {"text_idx": "#000085", "text": "Mi ne volas fari rektan komparon al la nazi-makulita UK de Kolonjo en 1933, sed evidente paralelo estas nepretervidebla:\nTiam Universala Esperanto Asocio ekskludis judojn, nun UEA ekskludas GLATulojn."}, {"text_idx": "#000086", "text": "La prezidanto de Tanzanio, Samia Suluhu, pasintmonate priskribis GLAT-rajtojn kiel \u201cimportitajn kulturojn\u201d kaj s\u0302i avertis universitatajn studentojn kontrau\u0306 g\u0302i."}, {"text_idx": "#000087", "text": "La tanzania registaro ankau\u0306 malpermesis popularan serion de infanlibroj de lernejoj, kiuj enhavas GLAT-specifan enhavon."}, {"text_idx": "#000088", "text": "\u201cLa registaro de Tanzanio avertis homojn kontrau\u0306 distribuado de interretaj afis\u0302oj kaj mallongaj videoj kiuj \u201cantau\u0306enigas\u201d samseksajn rilatojn. G\u0302i ankau\u0306 avertis, ke g\u0302i agos kontrau\u0306 administrantoj de sociaj amaskomunikiloj, kies membroj dividas mesag\u0302ojn por GLAT.\u201d"}, {"text_idx": "#000089", "text": "Estas skandalego, ke en tia lando UEA okazigas UK-on.\nRasismo ne havas lokon en tiu c\u0302i diskuto, kontrau\u0306e: Se UEA estus kongresinta en la Sud-Afriko de la okdekaj jaroj sub la Apartheid (aparteco) reg\u0302imo, la skandalo estintus same granda.\nMi ankau\u0306 neniel kontrau\u0306as, ke UEA helpas afrikajn esperantistojn kaj kunorganizu regionajn kongresojn au\u0306 UK en afrika lando, kiu respektas homajn rajtojn.\nSed universala kongreso en lando kun kontrau\u0306gejaj leg\u0302oj estas hontiga abomenaj\u0302o, des pli se organizita de esperantistoj."}, {"text_idx": "#000090", "text": "Nu, se vi timas ke la monavido de la tanzanianoj ne povas sufic\u0302e bridi ilian gejfobion, ne iru al Tanzanio kaj s\u0302paru la monon por alia jaro. Sed se vi volas esplori surloke kiagrade la hodiau\u0306a tanzania gejfobio estas tradicia kaj kiagrade plantita de elekstera misio \u2014 tiam la UK ja estas unika s\u0302anco. Defendi la rajtojn de minoritato estas c\u0302iam aprobinde, ankau\u0306 se oni mem apartenas al la minoritato, sed neniu estas nur GLATulo, kaj eble devus temi pli pri la GLAT-medio de la gastiganta lando mem ol pri ni unusemajnaj turistoj."}, {"text_idx": "#000091", "text": "Rapida rigardo en la reto sufic\u0302as por kompreni, ke gejfobio en Afrikon estas grandparte importita de eu\u0306ropanoj, sed la koloniisma tempo jam longe pasis kaj afrikaj registaroj kaj popoloj nun vidas samseksamon kaj ne gejfobion kiel eu\u0306ropan aferon, kiu estus kontrau\u0306 ilia tradicio kaj kiun ili ne volas \u201cimporti\u201d."}, {"text_idx": "#000093", "text": "UK en Tanzanio neniel s\u0302ang\u0302os la fakton ke ties registaro kaj popolo, dau\u0306re kaj sisteme ruinigas milionojn da vivoj. La lando havas c\u0302. 62 milionojn da enlog\u0302antoj, se 10 % estas GLAT-uloj, tio signifas, ke 6,2 milionoj da homoj ne estas liberaj vivi tiel, kiel ili estas, devas kas\u0302i sin kaj ne povas vivi kun la partnero kun kiu ili s\u0302atus vivi. Ili dau\u0306re estas diskriminaciataj c\u0302iutage, subpremataj kaj timas perforton kaj ec\u0302 murdon."}, {"text_idx": "#000094", "text": "Evidente mi bonvenigas tion, se homoj volas ekscii pli pri la vivo de GLAT-uloj en Tanzanio, sed ni ne havu la iluzion, ke parolante pri ilia situacio, esperantistoj povas fari senchavajn grandskalajn s\u0302ang\u0302ojn en la lando."}, {"text_idx": "#000095", "text": "Kio nun gravas, estas, ke ec\u0302 en Esperantujo GLAT-uloj estas diskriminaciataj kaj ekskludataj kaj la decido kongresi en Tanzanio estas ekzempla. Mi povas fari liston kun spertoj pri diskriminacio kontrau\u0306 gejoj, sed la fakto, ke du TEJO-komitatanoj jam sciigis, ke ili ne iros al Tanzanio c\u0302ar ili timas pri sia sekureco \u2013 tio diras c\u0302ion."}, {"text_idx": "#000099", "text": "En kiu lando oni indikas en la pasporto ne nur ke vi havas edzon, sed ankau\u0306 lian nomon? Mi neniam au\u0306dis pri tio."}, {"text_idx": "#000102", "text": "En pluraj landoj, ekz. en Francujo:"}, {"text_idx": "#000105", "text": "Nur en la unua ekzemplo oni povus vidi ke vi estas edzo, sed ec\u0302 tiam oni ne povas vidi c\u0302u vi havas edzon au\u0306 edzinon. Do tio ne malhelpus eniri Tanzanion (se gejoj ne rajtas eniri)."}, {"text_idx": "#000106", "text": "Mi supozas, ke la kontrolisto povas rifuzi la eniron al iu ajn eksterlandano, ec\u0302 sen diri kialon: tiel funkcias c\u0302e preskau\u0306 c\u0302iuj landlimoj. (Landlimo inter EU-landoj estas escepto, eble.) Do estas prudente kas\u0302i c\u0302ion, kio eble kau\u0306zos problemon. Tiu vorto \u201cusage\u201d plus la nomo de samseksa kunvojag\u0302anto ... eble iom riske! Oni povus resti apartaj dum la kontrolado de pasportoj."}, {"text_idx": "#000109", "text": "Sed c\u0302iuokaze neniu asertis ke gejoj ec\u0302 ne rajtas eniri Tanzanion."}, {"text_idx": "#000110", "text": "Jam okazis, ke Tanzanio rifuzis la eniron de geja paro:"}, {"text_idx": "#000113", "text": "US department of state consular affairs:"}, {"text_idx": "#000114", "text": "\u201cMembers of the LGBTI community may be denied entry to Tanzania by immigration authorities (including on Zanzibar) or once admitted may be targeted, harassed, and/or charged with unrelated offenses\u201d"}, {"text_idx": "#000115", "text": "\u201c\u201dMembroj de la LGBTI-komunumo povas esti neitaj eniro al Tanzanio fare de enmigradminstracioj (inkluzive sur Zanzibaro) au\u0306 post kiam konceditaj povas esti celitaj, c\u0302ikanitaj, kaj/au\u0306 akuzitaj je senrilataj deliktoj\u201d"}, {"text_idx": "#000116", "text": "Tio diras, ke oni povus rifuzi enir-permeson al gejoj. G\u0302i ne diras, ke gejoj ne rajtas eniri Tanzanion. Kiel diris Edmundo, lim-gardistoj povas rifuzi eniron al iu ajn eksterlandano. Tio validas en c\u0302iu lando de la mondo."}, {"text_idx": "#000119", "text": "Tamen tio estas nur parto de la afero:\nC\u0302efaj\u0302o estas, ke la lando estas ekstreme GLAT-malamika kaj pro tio UEA devintus rezigni pri UK en Tanzanio."}, {"text_idx": "#000120", "text": "Universala Kongreso devus okazi nur en lando, kie c\u0302iu esperantisto estas bonvena kaj povas senti sin sekura.\nTiel ne estas en Tanzanio."}, {"text_idx": "#000121", "text": "Se du GLAT-aj TEJO-komitatanoj \u2013 pro bonaj kialoj \u2013 jam diras, ke ili ne planas iri al Tanzanio pro la tiea situacio, c\u0302iu iom simpatianta homo devus kompreni, ke UEA faris \u2013 denove \u2013 gravan mispas\u0302on."}, {"text_idx": "#000122", "text": "Kompreneble la tanzaniaj ambasadoro, polico, ktp, ne diros al vi c\u0302u alia homo estas bonvena en Tanzanio, kian hotel-c\u0302ambron li povas peti, ktp."}, {"text_idx": "#000123", "text": "Neniu povas garantii la sekurecon de GLAT-aj esperantistoj en Tanzanio \u2013 jen la vojag\u0302konsiloj de tri landoj:"}, {"text_idx": "#000124", "text": "Germana ministerio pri eksterlandaj aferoj:"}, {"text_idx": "#000125", "text": "\u201cPor gejaj agoj la tanzania kriminala juro provizas tre altajn malliberejajn punojn. Ne eblas ekskludi, ke ankau\u0306 eksterlandaj civitanoj estos submetitaj al kriminaljuraj mezuroj. Vojag\u0302antoj estas konsilitaj esti tre sinretenemaj, kaj publike kaj en sociaj amaskomunikiloj.\u201d"}, {"text_idx": "#000126", "text": "Usona ministerio pri eksterlandaj aferoj:"}, {"text_idx": "#000127", "text": "\u201cMembroj de la LGBTI-komunumo estis arestitaj, celitaj, c\u0302ikanitaj, kaj/au\u0306 akuzitaj je senrilataj deliktoj. Individuoj arestitaj sub suspekto de samseksa seksa konduto povus esti devigitaj al anusaj ekzamenoj.\u201d"}, {"text_idx": "#000128", "text": "Nederlanda ministerio pri eksterlandaj aferoj:"}, {"text_idx": "#000129", "text": "\u201cLa esprimo de amo inter lesbaninoj, gejoj, ambau\u0306seksemuloj, transgenruloj, interseksaj homoj kaj homoj kiuj difinas sian sekson au\u0306 seksecon alimaniere (LGBTQ+-homoj) estas krima delikto en Tanzanio. C\u0302i tio validas ankau\u0306 por eksterlandanoj. Memoru tion.\u201d"}, {"text_idx": "#000130", "text": "Kiu rigardas la retpag\u0302aron Equaldex, povas konstati, ke ec\u0302 Ruslando (23 poentoj) trovig\u0302as en pli alta loko ol Tanzanio (17 poentoj)."}, {"text_idx": "#000132", "text": "En tia Tanzanio nun planatas UK."}, {"text_idx": "#000135", "text": "Neniu sanmensa esperantisto konsiderus organizi UK-on en lando kiu havus iujn ajn leg\u0302ojn kontrau\u0306 nigruloj, tamen la rajtoj de GLAT-uloj estas absurde flankenmetitaj."}, {"text_idx": "#000136", "text": "Sed, se nur por momento, ankau\u0306 mi flankenmetas la \u201cGLAT-aferon\u201d \u2013 kiu kompatplena homo volas viziti kaj enspezigi tiel barbaran, necivilizitan landon, kie neplenag\u0302aj knabinoj estas edzinigataj kaj seksperfortataj de la edzoj \u2013 c\u0302io kun leg\u0302a konsento de la s\u0302tato?"}, {"text_idx": "#000139", "text": "Multaj aferoj, kiuj devus esti permesataj, estas kontrau\u0306leg\u0302aj en multaj landoj. Tamen, se UEA rifuzus kongresi en tiuj landoj (eble c\u0302iuj landoj), tio ec\u0302 ne iomete plibonigus la situacion por iu ajn, kaj same ne antau\u0306enigus Esperanton."}, {"text_idx": "#000140", "text": "Se vi volas influi al la regantoj de Tanzanio s\u0302ang\u0302i la leg\u0302ojn en Tanzanio (kontrau\u0306 la deziro de la popolo, do vi volas iusence subfosi demokration en Tanzanio pro la gravega homa rajto je samseksa amoro, kiun Usono ne agnoskis antau\u0306 2003, se mi g\u0302uste memoras), eble vi povus trovi la produktojn, kiujn via lando importas el Tanzanio, kaj sendi protestleterojn al la vendejoj, kiuj vendas tiujn produktojn. Tio multe pli efikus ol plendi pri UEA en Libera Folio."}, {"text_idx": "#000141", "text": "Mi kredas, ke leg\u0302a diskriminacio kontrau\u0306 samseksemuloj en Britio (inkluzive Nord-Irlandon, sed ekskluzive koloniojn kaj simile) c\u0302esis nur en 2020, do UK jam okazis en kontrau\u0306geja lando en 1907, 1926, 1930, 1938, 1949, 1961, 1971 kaj 1989."}, {"text_idx": "#000142", "text": "Principe, tamen, vi tute pravas: diskriminacio kontrau\u0306 samseksemuloj estas malbona, evidente, kaj UEA favoru landojn, kiuj ne diskriminacias."}, {"text_idx": "#000143", "text": "Tio c\u0302i ne estas kazo de principoj sed de GLAT-homoj en Tanzanio kies vivoj estas konstante atakataj kaj detruataj."}, {"text_idx": "#000144", "text": "Mi \u201ctroigas\u201d, lau\u0306 vi \u2013 vi havas absolute nenian ideon, kiom GLAT-uloj suferegas en tiaj landoj, c\u0302u ne?\nDum milionoj da GLAT-uloj en Tanzanio estas plej severe subpremataj de iliaj registaroj kaj popolo, vi parolas pri...\u201dtroigo\u201d."}, {"text_idx": "#000145", "text": "Samtempe, temas pri GLAT-esperantistoj, kiuj estas diskriminaciataj c\u0302ar oni ne konsideras iliajn interesojn, elektante UK-landon, kiu ne estas sekura por ili."}, {"text_idx": "#000146", "text": "Dankon por montri, ke via lando, Britujo, estis longe la nigra s\u0302afo de okcidenta Eu\u0306ropo se temas pri rajtoj de samseksamuloj. Tiel mi mem ne devas elstarigi tion.\nNe forgesu, ke Tanzanio estis brita kolonio kaj ke g\u0302uste Britujo estas la kau\u0306zo, ke en multaj iamaj britaj teritorioj ankorau\u0306 ekzistas kontrau\u0306gejaj legoj.\nTio evidente ne senkulpigas tiujn iamajn britajn teritoriojn \u2013 la tempo de la koloniismo kaj la Granda Brita Imperio jam longe pasis."}, {"text_idx": "#000149", "text": "Se UEA havus nur IOM da moralo, g\u0302i nuligis la UK-on en Tanzanio, konfesus sian eraron kaj antau\u0306 c\u0302io: Petus pardonon de la judaj esperantistoj g\u0302enerale kaj la familio Zamenhof specife."}, {"text_idx": "#000150", "text": "Nunaj esperantistoj ne kulpas pro la eraroj de alitempaj esperantistoj sed la hontiga okazigo de la UK en nazia Germanujo pluvivas kiel hereda s\u0302uldo. Kie naciaj organizoj, kompanioj ktp jam delonge konfesis, ke ili eraregis, g\u0302uste esperantistoj \u2013 UEA \u2013 dau\u0306rigas kvazau\u0306 nenio hontindega okazis.\nKontrau\u0306e: Tiam temis pri judoj, nun oni samfacile flankenmetas samseksamulojn.\nDu GLAT-aj komitatanoj de TEJO jam sciigis, ke ili ne intencas riski vojag\u0302on al Tanzanio \u2013 kion signifas la vorto \u201csamideano\u201d, se oni tiel facile ekskludas homojn?\nMia koro ploras por tiuj junaj esperantistoj."}, {"text_idx": "#000156", "text": "Komuniko de la prezidanto de TEJO pri la rezulto de la Administra Subvencio 2023Subtenu informadon pri Esperanto en unu el la plej grandaj libro-foiroj de LatinamerikoIKU en Torino \u2013 plej ric\u0302a programo post 2015"}]